**PRIJEDLOG**

Na temelju članka 35. i 90. a. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20), članka 3. Zakona o plaćama u lokalnoj i područnoj (regionalnoj) samoupravi („Narodne novine“ broj 28/10, 10/23) i članka 31. Statuta Općine Martijanec („Službeni vjesnik Varaždinske županije“ broj 10/13, 24/13, 18/18, 09/20, 14/21, 14/23) **Općinsko vijeće Općine Martijanec** **na svojoj** **15.** **sjednici** **održanoj dana 29. ožujka 2023. godine donosi**

**O D L U K U**

**o plaći, o visini naknade i ostalim materijalnim pravima**

**načelnika Općine Martijanec**

**I. OPĆE ODREDBE**

**Članak 1.**

Ovom Odlukom utvrđuju se kriteriji i mjerila za određivanje visine plaće za rad općinskog načelnika Općine Martijanec (u daljnjem tekstu: općinski načelnik) koji svoju dužnost obavlja profesionalno, visini naknade za rad općinskog načelnika ukoliko dužnost obavlja bez zasnivanja radnog odnosa te ostalim materijalnim pravima.

**II. PRAVA OPĆINSKOG NAČELNIKA ZA VRIJEME OBNAŠANJA DUŽNOSTI**

**Članak 2.**

Za vrijeme obnašanja dužnosti općinski načelnik ima:

1. Pravo na plaću
2. Pravo na naknadu ukoliko dužnost obavlja bez zasnivanja radnog odnosa
3. Pravo na naknadu određenih materijalnih troškova
4. Druga prava u svezi s obnašanjem dužnosti.

**Članak 3.**

Plaću općinskog načelnika čini umnožak koeficijenta i osnovice za obračun plaće, uvećan za 0,5% za svaku navršenu godinu radnog staža, a najviše za 20%.

Osnovica za obračun plaće općinskog načelnika utvrđuje se u visini osnovice za obračun plaće državnih dužnosnika, prema propisima kojima se uređuju obveze i prava državnih dužnosnika.

Koeficijent za izračun plaće je:

* Općinski načelnik ………………………………4,22

Prilikom isplate plaće općinskog načelnika, Općina Martijanec dužna je obračunati i uplatiti poreze i doprinose sukladno važećim zakonskim propisima.

**Članak 4.**

Plaća općinskom načelniku isplaćuje se do 15-tog u mjesecu za prethodni mjesec u korist tekućeg računa općinskog načelnika.

Plaća općinskog načelnika, kao i naknada za rad, isplaćuje se na teret Proračuna Općine Martijanec, sukladno odredbama posebnog zakona.

**Članak 5.**

Ukoliko općinski načelnik obavlja dužnost bez zasnivanja radnog odnosa određuje mu se visina naknade za rad.

Temeljem članka 6. Zakona o plaćama u lokalnoj i područnoj (regionalnoj) samoupravi (u daljnjem tekstu: Zakon) načelniku koji dužnost obnaša bez zasnivanja radnog odnosa pripada pravo na naknadu u visini od 50% plaće načelnika koja se temeljem članka 4. stavka 1 alineje 5. Zakona računa umnoškom koeficijenta 4,26 i osnovice za izračun plaće državnih dužnosnika, prema propisima kojima se uređuju obveze i prava državnih dužnosnika.

**Članak 6.**

Općinski načelnik ne ostvaruje prava proizašla iz prekovremenog rada i rada u dane blagdana, neradne dane propisane zakonom i za rad nedjeljom.

**Članak 7.**

Općinski načelnik ima pravo na naknadu troškova za službena putovanja u zemlji i inozemstvu i na upotrebu službenog vozila.

Za službena putovanja u zemlji i inozemstvu općinskom načelniku pripada dnevnica do visine neoporezivog iznosa sukladno odredbama Pravilnika o porez na dohodak.

Ukoliko koristi osobni automobil u službene svrhe, općinski načelnik ima pravo na naknadu troškova prijevoza.

**Članak 8.**

Općinski načelnik koji svoju dužnost obavlja profesionalno ima pravo:

- na naknadu troškova prijevoza na posao i s posla mjesnim prijevozom

- na novčanu paušalnu naknadu za podmirivanje troškova prehrane do visine neoporezivog iznosa sukladno odredbama Pravilnika o porezu na dohodak.

- na plaćanje premije osiguranja za slučaj ozljede na radu, putnog osiguranja za službeno putovanje te osiguranja od menadžerske odgovornosti.

- na potporu za novorođenče, potporu za slučaj smrti člana uže obitelji, potporu zbog invalidnosti radnika, potporu za slučaj smrti radnika do visine neoporezivog iznosa sukladno odredbama Pravilnika o porez na dohodak.

**Članak 9.**

Općinski načelnik ima pravo na korištenje poslovnih kartica, službenog mobilnog uređaja i prijenosnog računala u vlasništvu Općine Martijanec.

**Članak 10.**

Ako je općinski načelnik odsutan zbog bolovanja do 42 dana ima pravo na naknadu plaće u visini 90% od njegove osnovne plaće ostvarene u mjesecu neposredno prije nego je započeo s bolovanjem.

Općinskom načelniku pripada naknada od 100% iznosa osnovne plaće kada je na bolovanju zbog profesionalne bolesti ili ozljede na radu.

**Članak 11.**

Općinski načelnik ima pravo na otpremninu zbog odlaska u mirovinu, otpremninu zbog prestanka radnog odnosa, otpremninu zbog ozljede na radu ili profesionalne bolesti, do visine neoporezivog iznosa sukladno odredbama Pravilnika o porezu na dohodak te na povećanje osnovice plaće za navršene godine radnog staža.

**Članak 12.**

Općinski načelnik ima pravo na plaćene edukacije povezane s obnašanjem dužnosti, odnosno u svrhu stjecanja određenih certifikata ili potvrda koji su pretpostavka za obavljanje određenih poslova u Općini Martijanec.

**Članak 13.**

Pojedinačna rješenja o visini plaće, naknadi plaće i o ostvarivanju drugih prava općinskog načelnika donosi pročelnik Jedinstvenog upravnog odjela Općine Martijanec.

Protiv rješenja iz stavka 1. ovog članka žalba nije dopuštena, ali se može pokrenuti upravni spor u roku od 30 dana od dana dostave tog rješenja.

**III. POSEBNA PRAVA**

**Članak 14.**

Općinski načelnik koji dužnost obavlja profesionalno posljednjih 6 mjeseci prije prestanka obavljanja dužnosti, po prestanku profesionalnog obavljanja dužnosti ostvaruje pravo na naknadu plaće i staž osiguranja za vrijeme od šest mjeseci po prestanku profesionalnog obavljanja dužnosti i to u visini prosječne plaće, koja mu je isplaćivana za vrijeme posljednjih 6 mjeseci prije prestanka profesionalnog obavljanja dužnosti.

Prije isteka roka iz stavka 1. ovog članka ostvarivanje prava prestaje na vlastiti zahtjev, zapošljavanjem, umirovljenjem ili izborom na drugu dužnost koju obavlja profesionalno.

**Članak 15.**

Sredstva za ostvarivanje prava određenih ovom Odlukom osiguravaju se u Proračunu Općine Martijanec.

**IV. PRIJELAZNE I ZAVRŠNE ODREDBE**

**Članak 16.**

Danom stupanja na snagu ove Odluke prestaje važiti Odluka o plaći i ostalim materijalnim pravima načelnika Općine Martijanec („Službeni vjesnik Varaždinske županije broj 83/22).

**Članak 17.**

Ova Odluka stupa na snagu osmog dana od dana objave u „Službenom vjesniku Općine Martijanec“.

KLASA: 081-01/23-01/1

URBROJ: 2186-19-01-23-1

Martijanec, 29. ožujak 2023. godine

**PREDSJEDNIK**

**OPĆINSKOG VIJEĆA**

Stjepan Golubić, ing.

**OBRAZLOŽENJE**

**uz prijedlog Odluke**

**o plaći, visini naknade i ostalim materijalnim pravima načelnika općine Martijanec**

**I. PRAVNI TEMELJ ZA DONOŠENJE ODLUKE**

Člankom 90.a. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 26/09, 150/11, 144/12, 19/13, 137/15, 123/17, 98/19, 144/20) propisano je da općinski načelnik, gradonačelnik, župan i njegovi zamjenici koji dužnost obavljaju profesionalno, za vrijeme profesionalnog obavljanja dužnosti imaju pravo na plaću i druga prava iz rada, a u vrijeme obavljanja dužnosti uračunava im se u staž osiguranja. Ujedno, ako dužnost obavljaju volonterski imaju pravo na naknadu za rad, koja mjerila za određivanje naknade se određuju Zakonom o plaćama.

Istim člankom propisano je da se osnovna mjerila za određivanje plaće kao i drugih prava vezanih uz profesionalno obnašanje dužnosti općinskog načelnika određuju posebnim zakonom. Zakonom o plaćama u lokalnoj i područnoj (regionalnoj) samoupravi („Narodne novine“ broj 28/10, 10/23 – dalje u tekstu: Zakon o plaćama) propisano je da plaću općinskog načelnika čini umnožak koeficijenta i osnovice za obračun plaće, uvećan za 0,5 % za svaku navršenu godinu radnog staža, ukupno najviše za 20%.

Člankom 3. Zakona o plaćama određeno je da osnovicu i koeficijente za obračun plaće općinskog načelnika određuje odlukom predstavničko tijelo jedinice lokalne i područne (regionalne) samouprave u kojoj obnašaju dužnosti, na prijedlog općinskog načelnika, kao i odluku o visini naknade za rad, sukladno članku 6. st.2. Zakona o plaćama.

**II. OCJENA STANJA, OSNOVNA PITANJA KOJA SE TREBAJU UREDITI I SVRHA KOJA SE ŽELI POSTIĆI DONOŠENJEM ODLUKE**

U članku 4. stavku 1. alineja 5. Zakona o plaćama, koji je stupio na snagu 04.02.2023. godine, navode se rangovi za određivanje plaće općinskih načelnika, bez uvećanja za radni staž, kako slijedi:

-plaća općinskog načelnika u jedinicama lokalne samouprave koji imaju do 3.000 stanovnika,

-plaća općinskih načelnika u jedinicama lokalne samouprave koje imaju od 3.001 do 10.000 stanovnika

-plaća općinskih načelnika u jedinicama lokalne samouprave koje imaju do 3.000 stanovnika

Državni zavod za statistiku dana 22.09.2022. godine objavio je konačne rezultate popisa stanovništva, prema kojem popisu Općina Martijanec broji 2.638 stanovnika.

U članku 6. Zakona o plaćama navodi se da se naknada za rad župana, gradonačelnika, načelnika i njihovih zamjenika, koji dužnost obnašaju bez zasnivanja radnog odnosa, mogu iznositi najviše do 50% umnoška koeficijenta za obračun plaće odgovarajućeg nositelja dužnost koji dužnost obavlja profesionalno i osnovice za obračun plaće.

Slijedom navedenog predlaže se donošenje Odluke kao u tekstu.

**III. OCJENA SREDSTAVA POTREBNIH ZA PROVOĐENJE OPĆEG AKTA TE NAČIN KAKO ĆE SE OSIGURATI**

Za provedbu ove Odluke sredstva su osigurana u Proračunu Općine Martijanec.